《吴俗火葬》
明代·沈周

火葬坏吴俗，沿愚罔知教。体魄轻父母，死即畀野燎。

何异炎人㱙，亦类仪渠烧。古敛以周身，致虑防臭暴。

复棺益之椁，厚土事窆焘。区区人子敬，郑重寓私孝。

燕师惨掘焚，齐人忾敌效。子岂忍父母，炮烙曾无觉。

曹侯悯其弊，古训不可吊。辟园号漏泽，丛瘗周四墺。

士庶尚有言，地局宁尽窖。其言闻之公，击节叹且笑。

吴愚不聪明，耳目涂泥淖。譬诸黔娄衾，不足我奚校。

我为名教惜，㰅埴聊盲导。虐死苟无亲，逆生驯亦要。

勿谓一爝微，大恶由兹造。

作者简介：沈周（1427～1509）明代杰出书画家。字启南，号石田、白石翁、玉田生、居竹居主人等。汉族，长洲（今江苏苏州）人。生於明宣德二年，卒於明正德四年，享年八十三岁。不应科举，专事诗文、书画，是明代中期文人画“吴派”的开创者，与文徵明、唐寅、仇英并称“明四家”。传世作品有《庐山高图》、《秋林话旧图》、《沧州趣图》。著有《石田集》、《客座新闻》等。